b'\n_START_ARTICLE_\nHiroshima mon amour\n_START_SECTION_\nArgument\n_START_PARAGRAPH_\nLa pel\xc2\xb7l\xc3\xadcula tracta de les experi\xc3\xa8ncies d\'una actriu francesa (Reva), anomenada Elle (\'ella\'), que interpreta el paper d\'una infermera en una producci\xc3\xb3 rodada en la Hiroshima de postguerra. Es troba amb un arquitecte japon\xc3\xa8s (Eiji Okada), anomenat Lui (\'ell\'), i al marge de la seua fam\xc3\xadlia, esdevenen amants. El principi de la pel\xc2\xb7l\xc3\xadcula conta, en estil documental, els efectes de la bomba at\xc3\xb2mica sobre Hiroshima, narrats des de la llunyania per personatges sense identificar. L\'home estava en l\'ex\xc3\xa8rcit japon\xc3\xa8s i la seua fam\xc3\xadlia era a la ciutat aquell dia._NEWLINE_Emprant salts enrere mentre es narra la hist\xc3\xb2ria d\'amor del 1959, la dona parla de les seues experi\xc3\xa8ncies durant la Segona Guerra mundial, a Nevers, Fran\xc3\xa7a, on va estar lligada a un jove soldat alemany durant l\'ocupaci\xc3\xb3, cosa que va suposar el rebuig de la societat quan va acabar la contesa.\n_START_SECTION_\nProducci\xc3\xb3\n_START_PARAGRAPH_\nSegons James Monaco, Resnais primer volia rodar un documental sobre la bomba at\xc3\xb2mica, per\xc3\xb2 despr\xc3\xa9s d\'uns mesos no veia com tirar endavant el projecte sense que s\'assembl\xc3\xa9s a altres documentals que havia realitzat, com el de Nuit et brouillard sobre l\'holocaust o Les statues meurent aussi. Despr\xc3\xa9s va parlar amb el seu productor i, tot bromejant, va dir que el film no era possible si Marguerite Duras no escrivia el gui\xc3\xb3._NEWLINE_Finalment, va ser una coproducci\xc3\xb3 entre companyies japoneses i franceses. Els productors van estipular que un dels personatges havia de ser franc\xc3\xa8s i un altre japon\xc3\xa8s, aix\xc3\xad com que el film s\'havia de rodar a ambd\xc3\xb3s pa\xc3\xafsos.\n_START_SECTION_\nRellev\xc3\xa0ncia\n_START_PARAGRAPH_\nHiroshima mon amour ha estat descrit com el Naixement d\'una naci\xc3\xb3 de la Nouvelle Vague francesa pel cr\xc3\xadtic americ\xc3\xa0 Leonard Maltin, ja que el seu estil innovador va contribuir a la inspiraci\xc3\xb3 del moviment. Un dels directors d\'aquest corrent franc\xc3\xa8s, en Jean-Luc Godard, va definir la inventiva de la pel\xc2\xb7l\xc3\xadcula com "William Faulkner m\xc3\xa9s Stravinsky", tot celebrant la seua originalitat, a la vegada que el considerava "el primer film sense cap refer\xc3\xa8ncia cinematogr\xc3\xa0fica"._NEWLINE_Entre les diferents innovacions de Resnais, destaca l\'\xc3\xbas de seq\xc3\xbc\xc3\xa8ncies breus de salts enrere que s\'interposen entre les escenes per suggerir la idea de breus flaixos de mem\xc3\xb2ria. Posteriorment, Resnais n\'empraria de similars en L\'ann\xc3\xa9e derni\xc3\xa8re \xc3\xa0 Marienbad.\n_START_SECTION_\nUna pel\xc2\xb7l\xc3\xadcula de Resnais\n_START_PARAGRAPH_\nEl film \xc3\xa9s t\xc3\xadpic de la filmografia resnaisiana quant a tema, estructura narrativa i estil de so i imatge. Els dos t\xc3\xb2pics m\xc3\xa9s comuns del franc\xc3\xa8s s\xc3\xb3n l\'impacte del passat en els personatges i els efectes de la mem\xc3\xb2ria. En Hiroshima mon amour, la dona determina que, nom\xc3\xa9s amb el pas del temps, ella oblidar\xc3\xa0 les seues experi\xc3\xa8ncies a Nevers i tracta de conv\xc3\xa8ncer l\'home que el pas del temps els hi far\xc3\xa0 oblidar la seua hist\xc3\xb2ria d\'amor al Jap\xc3\xb3. Com altres films de Resnais, aquest no compleix els preceptes de l\'estructura cl\xc3\xa0ssica; aix\xc3\xad, la mem\xc3\xb2ria de la dona \xc3\xa9s contada en imatges, ja que el que viu al present li porta records del seu amant alemany._NEWLINE_Resnais sol emprar recursos no neutrals en els seus films, que serveixen com a s\xc3\xadmbols per als personatges; el present a Hiroshima se\'ns mostra violent i amb imatges d\'aldarulls, que l\'espectador associa amb la destrucci\xc3\xb3 causada per la bomba at\xc3\xb2mica. A banda, quan se\'ns introdueixen els personatges, d\'inici se\'ls escolta i es mostren parts del seu cos. Nom\xc3\xa9s gradualment se\'ns revela la identitat dels amants._NEWLINE_El director combina ficci\xc3\xb3 i documental, amb violentes imatges de la bomba at\xc3\xb2mica, que contrasten amb la hist\xc3\xb2ria d\'amor.'